**П Р А В И Л Н И К**

**о критеријумима, условима и начину суфинансирања туристичких манифестација из буџета Града Бања Лука**

**Август 2022. године**

На основу члана 82. став 3. Закона о локалној самоуправи („Службени гласник Републике Српске“, бр. 97/16, 36/19 и 61/21), члана 83. Статута Града Бања Лука („Службени гласник Града Бања Лука“, бр. 14/18 и 9/19), Градоначелник Града Бања Лука доноси:

**П Р А В И Л Н И К**

**о критеријумима, условима и начину суфинансирања туристичких манифестација из буџета Града Бања Лука**

**Члан 1.**

Овим правилником уређују се критеријуми, услови, начин и поступак додјеле средстава за суфинасирање туристичких манифестација правним лицима и самосталним предузетницима (у даљем тексту организатори туристичких манифестација) који су регистровани за обављање туристичких, маркетиншких и других дјелатности непосредно повезаних са туризмом и/или организацијом догађаја, а чије активности доприносе обогаћивању туристичке понуде на подручју Града Бања Луке.

**Члан 2.**

Циљеви суфинансирања туристичких манифестација из буџета Града Бања Лука (у даљем тексту: буџет) су сљедећи:

* промоција Града Бање Луке као туристичке дестинације;
* повећање броја манифестација организованих у Граду Бања Лука;
* унапређење квалитета туристичких манифестација и повећање броја посјетилаца;
* унапређење укупне туристичке понуде Бање Луке;
* повећање туристичког промета у Бањој Луци;
* већи прилив средстава од уплате боравишне таксе и повећање економских ефеката од туризма;
* подизање културне и туристичке свијести посјетилаца.

**Члан 3.**

Облици подршкеорганизаторима туристичких манифестацијама могу бити финансијска средства и/или уступање простора у власништву града.

Финасијска средстава за суфининсирање туристичких манифестација обезјеђују се у буџету за годину за коју се расписује јавни позив.

Финансијска средства могу се додјелити организаторима туристичких манифестацијакоје ће се реализовати у буџетској години за коју се расписује јавни позив.

Поред финансијских средстава, организаторима туристичких манифестација могу се уступити на кориштење простори у власништву града, без накнаде, под условима и на начин на који је регулисана ова област.

**Члан 4.**

Додјела средстава за суфинансирање туристичких манифестација врши се на основу јавног позива који расписује Градоначелник, а исти се објављује у „Службеном гласнику Града Бања Лука“, у средствима информисања, као и на званичној интернет станици и огласној табли Града.

Јавни позив обавезно садржи сљедеће податке: право учешћа на јавном позиву, рок за подношење пријава, списак документације коју је потребно доставити, а којом се доказује испуњеност услова за учествовање у јавном позиву.

Пријаве се подносе на за то прописаном обрасцу који ће бити доступан на интернет страници Града. Образац за пријаву мора бити у потпуности читко попуњен, јер у противном се неће узети у разматрање.

Пријаве са потребном документацијом достављају се у два примјерка (1 штампана верзија и 1 електронска верзија: USB/CD/DVD/EMAIL) у затвореној коверти, путем протокола у канцеларији број 14 Градске управе (радним даном од 8:00 до 15:00 часова) или путем поште.

**На затвореној коверти потребно је навести сљедећу адресу**:

Град Бања Лука

Одјељење за привреду и ЛЕР

Трг српских владара 1

78 000 Бања Лука

Са назнаком*:* **Пријава на јавни позив за суфинансирање туристичких манифестација**

Рок за подношење пријава на јавни позив не може бити краћи од 15 дана од дана објављивања јавног позива.

**Члан 5.**

Учесник јавног позива мора да испуњава сљедеће услове:

* да је поднио захтјев за суфинансирање на прописаним обрасцима са потребном документацијом,
* да је регистрован код надлежног органа у РС за обављање дјелатности описане у члану 1. овог Правилника (рјешење о регистрацији),
* да има регистровано сједиште или други организациони облик на територији Града Бања Лука,
* да је доставио пројектни приједлог туристичке манифестације на прописаном обрасцу,
* да се туристичка манифестација у цјелости или дјелимично одржава на територији Града Бања Лука,
* да туристичка манифестацијa има утврђен датум, вријеме и мјесто одржавања,
* да је до дана објављивања јавног позива измирио обавезе по основу пореза и доприноса у складу са законом,
* да је уредно извршио обавезе по претходним уговорима за суфинансирање туристичких манифестација Града, ако је туристичка манифестација већ била подржана кроз Календар туристичких манифестација Града (у даљем тексту: Календар) у предходном периоду.

**Члан 6.**

Оцјењивање пристиглих пријава које су испуниле услове из члана 5. овог правилника врши се према три врсте параметара и то:

1. Релевантност манифестације
2. Оперативни капацитет организатора
3. Буџет



Максималан број бодова који се може додијелити кориснику средстава износи 70 бодова. Минималан број бодова који треба остварити организатор туристичке манифестације, а да би се туристичка манифестација коју организује уврстила у приједлог календара, износи 35 бодова.

**Члан 7.**

За спровођење јавног позива формира се Комисија коју именује Градоначелник Града Бања Лука. У састав Комисије именују се три члана и њихови замјеници. Чланови комисије не добијају накнаду за свој рад.

**Члан 8.**

Комисија има задатак да:

1. Евидентира пристигле захтјеве,
2. Провјери испуњеност услова из члана 5. овог правилника,
3. Оцијени пријаве које испуњавају услове у складу са критеријумима и бодовним листама прописаним чланом 6. овог правилника,
4. Утврди листу туристичких манифестација које испуњавају услове да буду уврштене у Календар ( у даљем тексту: Листа),
5. Расподијели средства планирана буџетом према Листи из тачке 4. овог члана,
6. Утврди приједлог Календара за годину за коју се Календар доноси,
7. сачини извјештај о проведеним активностима на изради приједлога Календара.

**Члан 9.**

Комисија расподјељује средства планирана буџетом према Листи, на начин да се вриједност бода (изражена у конвертибилним маркама) множи са бројем бодова које је остварила свака туристичка манифестација која је уврштена на Листу.

Вриједност 1 (једног) бода се утврђује тако што се средства планирана буџетом за суфинансирање туристичких манифестација дијеле са збиром бодова које су оствариле манифестације уврштене на Листу.

Организатори туристичких манифестација које су уврштене у Календар ,остварују право на кориштење простора у власништву Града без накнаде, у складу са прописима који уређују ову област и уз обавезу плаћања трошкова ПДВ обрачунатих на комерцијални износ најма.

**Члан 10.**

Градоначелник, на приједлог Комисије утврђује коначан приједлог Календара.

Скупштина Града Бања Лука на приједлог Градоначелника доноси Календар.

**Члан 11.**

Град Бања Лука са организаторима туристичких манифестација закључује уговор којим се уређују међусобна права и обавезе које се односе на реализацију туристичке манифестације.

Средства за суфинансирање морају бити кориштена у складу са њиховом намјеном и у роковима како је то утврђено уговором.

У случају да је остварење буџетских прихода мање од планираног, Градоначелник може закључити уговоре са организаторима туристичких манифестација на мањи износ средстава у односу на износе утврђене Календаром.

**Члан 12.**

Правдање намјенског трошења додјељених средстава вршиће се на основу финансијских и наративних извјештаја добијених од корисника средстава.

Организатори туристичких манифестација су дужни да Одјељењу за привреду и локални економски развој Градске управе Града Бања Лука доставе наративни и финансијски извјештај о намјенском утрошку средстава дозначених од стране Града, најкасније 30 (тридесет) дана по завршетку туристичке манифестације.

Уз финансијски извјештај организатор туристичке манифестације је дужан да достави материјалне доказе о намјенском трошењу средстава (копија фактуре, копије уговора о дјелу, копије уговора о ауторском хонорару и сл.), те доказе о њиховом плаћању (копије налога о преносу или изводе са жиро рачуна), чиме доказују оправданост утрошених средстава.

Уз наративни извјештај организатор туристичке манифестације је дужан да достави пропратни материјал као што су исјечци из новина, видео записи, фотографије и сл.

Уколико организатор не достави документацију у року и на начин прописан ставовима 2, 3. и 4. овог члана, достави неистините податке, злоупотреби односно ненамјенски утроши средства или не реализује већи дио активности, дужан је Граду у цјелости вратити дозначени износ средстава.

**Члан 13.**

Корисник средстава дужан је да без одгађања у случају настанка околности које отежавају или онемогућавају реализацију уговорених обавеза, а најкасније у року од 15 (петнаест) дана од дана настанка околности, обавијести Одјељење за привреду и локални економски развој о:

1. одгађању или промјени рока за реализацију уговорне обавезе,
2. настанку околности које спречавају или одуговлаче реализацију Уговора,
3. статусним и другим битним организационим и кадровским промјенама које могу утицати на реализацију уговорне обавезе,
4. промјени активности које се спроводе у оквиру туристичке манифестације,
5. намјери уговарања или подуговарања са трећим лицима и извођења одређених активности.

**Члан 14.**

Организатор туристичке манифестације је у обавези да у штампаним и електронским материјалима којима промовише манифестацију (плакати, каталози, програми и др.) истакне симбол Града Бања Лука, уз претходно прибављено одобрење Одјељења за привреду и локални економски развој, у складу са Одлуком о употреби симбола Града Бања Лука („Службени гласник Града Бања Лука“, број 32/17).

**Члан 15.**

Овај Правилник ступа на снагу осмог (8) дана од дана објављивања у Службеном гласнику Града Бања Лука.

Број: 11-Г-3715/22

Дана, 17.08.2022. године

**Г Р А Д О Н А Ч Е Л Н И К**

**Драшко Станивуковић**

**О Б Р А З Л О Ж Е Њ Е**

**ПРАВНИ ОСНОВ**

Правни основ за доношење овог Правилника садржан је у члану 82. став 3. Закона о локалној самоуправи („Службени гласник Републике Српске“, бр. 97/16, 36/19 и 61/21), члану 83. Статута Града Бања Лука („Службени гласник Града Бања Лука“, бр. 14/18 и 9/19).

Чланом 82. став 3 . Закона о локалној самоуправи („Службени гласник Републике Српске“, бр. 97/16, 36/19 и 61/21) прописано је да градоначелник, односно начелник општине доноси одлуке, правилнике, наредбе, упутства, рјешења, закључке, планове и програме.

Чланом 83. Статута Града Бања Лука („Службени гласник Града Бања Лука“, бр. 14/18 и 9/19), прописано је да градоначелник - у вршењу послова доноси: одлуке, правилнике, наредбе, упутства, рјешења и закључке, планове и програме.

**ОБРАЂИВАЧИ:**

**Одјељење за привреду и ЛЕР**

Стручни савјетник за правна питања у Одјељењу за привреду и ЛЕР

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Јасна Савић, дипл.правник

Кабинет градоначелника:

Самостални стручни сарадник за послове кабинета градоначелника

\_\_\_\_\_\_\_\_\_\_\_\_\_\_\_\_\_\_\_\_\_\_\_

Бојан Гребенар, дипл.политиколог

ЈУ Туристичка организација Града Бања Лука:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Младен Шукало, мастер економије

**ПО ОВЛАШТЕЊУ ГРАДОНАЧЕЛНИКА**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Александра Симић, дипл. економиста